በነገራችን ላይ በትንንሽ ከተሞች ላይ የተጠሩት ሁሉም ሰልፎች በመሰረዝ በትልልቅ ከተሞች ላይ ብቻ ማተኮሩ የሚመረጥ ይመስለኛል። ምክንያቱም ትንንሽ ከተሞች ካላቸው የሕዝብ ቁጥር እና በቀላሉ ለጭፍጨፋ የመጋለጥ ባህሪ አንጻር የሚገኘው ፖለቲካዊ ፋይዳ እምብዛም ነው። ከዚያ ይልቅ እነዚህ ስፍራዎች በትልልቅ ከተሞች የሚካሄዱትን ሰልፎች በኦፊሴል ሰልፍ ሳይጠሩ መንገድ በመዝጋት፣ የወታደሮችን እንቅስቃሴ በማወክ እና መረጃ በማቀበል ተሰልፈው ከሚያስገኙት ፋይዳ የበለጠ ትልቅ መስራት ይችላሉ። ለዚህ ምሳሌ ጎሃጺዮንን መውሰድ ይቻላል። ከ90በላይ የአግአዚ ወታደሮች ያለቁት በደብረማርቆስ የሚካሄደውን ሰልፍ ለማወክ እና ወጣቶችን ለመግደል ሲንቀሳቀሱ ነው። ሁሉም በአጭር የቀሩት ፈጽሞ ባላሰቡት እና ምንም ዓይነት የሰልፍ ወሬ ባልነበረበት አካባቢ ነው። ይህ ሲሆን በጎሃ ጺዮን አንድም ሰው አልሞተም። በወሎ መካነሰላም፣ደሴ እና ወልዲያ ላይ ለሚካሄዱ ሰልፎች ሌላው የጎሃ ጺዮን ዓይነት ድጋፍ ቢያደርግ ተሰልፎ ከሚያገኘው ድል ይበልጥ ይመስለኛል። በሰሜን ሸዋ ደግሞ በደብረብርሃን ውጤታማ ሰልፍ ቢካሄድ ትልቅ ስኬት ነው። ለማንኛውም ይህ የእኔ የግል አስተያየት ሲሆን ውሳኔው ግን የሰልፉ ባለቤቶች እና አዘጋጆች ነው። ነገር ግን በአማራ ክልል በሚገኙ ከላይ የጠቀስኳቸው ዓይነት ትንንሽ ከተሞች( ወይም ሌላ አካባቢዎች) ላይ ወያኔ ሰልፍ ከጠራ ግን ሕዝቡ ሕጻናትና ሴቶች ትልቅ ትንሽ ሳይቀር የወያኔን ሰልፍ ለመሰለፍ ይዘጋጅ። ከዚያ መንግስት የጠራውን ሰልፍ ወደ ተቃውሞ እንደቀየሩት የቬንዙዌላ ወጣቶች ሕዝቡ የራሱን ድምጽ ከፍ አድርጎ ማስተጋባት ነው። “ነጻነት እንፈልጋለን!” ‘የወልቃይት ሕዝብ አማራ ነው!’ ‘ኢትዮጵያ የጋራችን ናት!’ ‘ከእንግዲህ በሃገራችን ላይ ባይተዋር አንሆንም!’ “የሕወሃት የበላይነት ያብቃ! ወዘተ ዓይነት እና ሌሎችም ተያያዥ የየአካባቢው የመብት እና የነጻነት ጥያቄዎችን ማስተጋባት ይገባል።ስለዚህ ወያኔ አውግዙ ብሎ ሰልፍ ሲጠራችሁ ደስ ሊላችሁ ይገባል እንጅ መደናገር አይገባም። ሲ ፓሴም ፓራ ቤሉም!
